เอ็กซ์โอเอ็กซ์โอเอนเตอร์เทนเมนต์

เอ็กซ์โอเอ็กซ์โอเอนเตอร์เทนเมนต์  เป็นค่ายเพลงในประเทศไทย ก่อตั้งขึ้นเมื่อปี พ.ศ. 2563 โดยชลากรณ์ ปัญญาโฉม ประธานเจ้าหน้าที่บริหารสายงานดิจิทัลทีวี บริษัท เวิร์คพอยท์ เอ็นเทอร์เทนเมนท์ เป็นค่ายเพลงในเครือบริษัท เวิร์คพอยท์ เอ็นเทอร์เทนเมนท์ และบริษัททีป๊อป อินคอร์ปอเรชั่น จำกัด โดยเป็นค่ายเพลงแนววัยรุ่น เน้นแนวเพลงแบบไทยป็อบ (T-Pop) รวมถึงเพลงป็อบ และ ป็อบแดนซ์ โดย ณ ปีพ.ศ. 2565 มีศิลปินในสังกัดทั้งหมดจำนวน 23 คน และยังมีค่ายเพลงในเครือคือ XOFLOW (โซ-โฟลว์) เป็นค่ายเพลงแนวฮิปฮอป มีศิลปินในสังกัดทั้งหมดจำนวน 3 คน
ประวัติ.
พ.ศ. 2563.
เปิดตัวบริษัทและศิลปินกลุ่มหญิงกลุ่มแรก 4EVE.
XOXO Entertainment ได้มีการเปิดตัวและมีการพูดถึงเป็นครั้งแรกจากการจัดการประกวดรายการ 4EVE Girl Group Star รายการเซอไววัลเพื่อค้นหาศิลปินกลุ่มหญิง (Girl Group) วงแรกของค่าย XOXO Entertainment ออกอากาศผ่านทางสถานีโทรทัศน์ช่องเวิร์คพอยท์ 23 โดยได้มีการเปิดตัวสมาชิกและเดบิวต์อย่างเป็นทางการเมื่อวันที่ 23 ธันวาคม 2563 ณ โรงละคร K-Bank สยามพิฆเนศ ศูนย์การค้าสยามสแควร์วัน
พ.ศ. 2564.
โปรเจกต์ NVL (Neverland) Boy Star.
ในเดือนมีนาคม 2564 ได้มีการปล่อยอัลบั้มแรก คือ 4EVE The First Album ของวงโฟร์อีฟ ต่อมาในเดือนพฤษภาคม ปี พ.ศ. 2564 ทางค่าย XOXO Entertainment ได้มีการเปิดรับสมัครและออดิชั่นเทรนนีหรือศิลปินฝึกหัดชายในโปรเจ็กต์ที่มีชื่อว่า Neverland Boy Star เพื่อเข้ามาเป็นศิลปินกลุ่มใหม่ของค่าย โดยจะมีการจัดทำเป็นรายการเหมือน 4Eve Girl Group Star โดยเป็นรูปแบบรายการเซอไววัลเพื่อค้นหาศิลปินกลุ่มชาย (Boy Band) กลุ่มต่อไปของค่าย XOXO Entertainment โดยมีกำหนดออกอากาศภายในปี พ.ศ. 2566
ศิลปินกลุ่มชายกลุ่มแรก ATLAS.
ในเดือนกันยายน 2564 ได้มีการประกาศเปิดเผยชื่อวงศิลปินกลุ่มชาย วงแรกของค่าย XOXO Entertainment คือ แอทลาส (ATLAS) โดยได้มีการเปิดตัวสมาชิกและเดบิวต์อย่างเป็นทางการเมื่อวันที่ 7 ธันวาคม 2564 ณ ลานหน้าเซ็นทรัลเวิลด์ ศูนย์การค้าเซ็นทรัลเวิลด์
ศิลปินเดี่ยว ชาย-หญิง คนแรก WAII & JACK JARUPONG.
จากนั้นในวันศุกร์ที่ 24 ธันวาคม พ.ศ. 2564 ทางค่าย XOXO Entertainment ได้ปล่อยซิงเกิลพิเศษพร้อมมิวสิควิดีโอต้อนรับวันคริสต์มาสคือเพลง "สิ่งลึกลับซับซ้อนในจักรวาล" เพลงเก่าของวง Juliet Balcony ที่เขียนเนื้อร้องโดยประภาส ชลศรานนท์ โดยซิงเกิลนี้ยังได้มีการเปิดตัว 2 ศิลปินใหม่ในสังกัดอย่าง แจ็ค (จารุพงศ์ กล้วยไม้งาม) และ หวาย (ปัญญริสา เธียรประสิทธิ์) พร้อมทั้งเทรนนีหรือเด็กฝึกหัดในสังกัดอีกจำนวน 6 คน
พ.ศ. 2565.
เปิดบริษัทในเครือ XOFLOW.
ในเดือนกุมภาพันธ์ ปี พ.ศ. 2565 XOXO Entertainment ได้เปิดตัวค่ายเพลงชื่อ XOFLOW (โซ-โฟลว์) เป็นค่ายเพลงแนวฮิปฮอปโดยมี SMEW แชมป์จากรายการ เดอะแร็ปเปอร์ 2021 เป็นศิลปินเบอร์แรกของค่ายเปิดตัวด้วยซิงเกิล PUT ME ON YOUR STORY และตามมาด้วย NOT’TOY และ Twopee Southside ในเวลาต่อมา
ดูโอคู่แรก JustmineNika.
ในวันเสาร์ที่ 13 สิงหาคม พ.ศ. 2565 ทางค่าย XOXO Entertainment ได้ประกาศเปิดตัวศิลปินดูโอคู่แรกของทางค่ายคือ จัสมิน-มะลิ มาริสา ฮิวส์ และ ณิก้า-อาณิก้า ฮอร์แมน ซึ่งเป็นเด็กฝึกหัดของทางค่ายในนาม JustmineNika กระทั่งวันพฤหัสบดีที่ 18 สิงหาคม พ.ศ. 2565 ทางค่ายจึงได้ทำการเผยแพร่มิวสิควิดีโอเพลง เกือบดี (Almost) ซึ่งเป็นซิงเกิลเดบิวต์เพลงแรกของ JustmineNika
ความร่วมมือกับ CHET Asia และเปิดตัวเกิร์ลกรุปวงใหม่ VENITA.
ในช่วงบ่ายวันศุกร์ที่ 19 สิงหาคม พ.ศ. 2565 หรือ 1 วันหลังจากเปิดตัว JustmineNika ทางค่าย XOXO Entertainment ได้ประกาศความร่วมมือกับ CHET Asia จากประเทศญี่ปุ่น ในการต่อยอดนำศิลปินของทางค่ายไปแสดงโชว์ที่ประเทศญี่ปุ่น ต่อมาในช่วงเย็นวันเดียวกัน ทางค่ายได้ประกาศเปิดตัวเกิร์ลกรุปวงที่ 2 ของทางค่ายในนามวง เวนิต้า ประกอบไปด้วยสมาชิก 3 คน
ศิลปินเดี่ยวหญิง ขนมจีน กุลมาศ.
ในวันเสาร์ที่ 20 สิงหาคม พ.ศ. 2565 ทางค่ายได้ร่วมอวยพรวันเกิดอายุครบ 30 ปีของ ขนมจีน-กุลมาศ สารสาส ซึ่งเข้ามาเป็นศิลปินคนใหม่ของทางค่าย ต่อมาในวันอาทิตย์ที่ 21 สิงหาคม พ.ศ. 2565 ทางค่าย XOXO Entertainment ได้เผยแพร่ภาพโปสเตอร์สมาชิกทั้ง 3 คนของวงคือ ฟิลลิ่ง-ธันยพร กิจรุ่งวิโรจน์ ไชน่า-กุลภัสสร์ ทรัพย์สัณฐิติ และปอย-พนัชกร เรืองประทุม ซึ่งทั้ง 3 คนเป็นเด็กฝึกหัดของค่ายและได้เปิดเผยชื่อซิงเกิลเดบิวต์เพลงแรกของทางวง เวนิต้า คือเพลง U can't hurt me no more ซึ่งมีกำหนดเปิดตัวเพลงและมิวสิควิดีโอเป็นครั้งแรกในวันพฤหัสบดีที่ 25 สิงหาคม พ.ศ. 2565
เปิดตัว ดอม.
วันอาทิตย์ที่ 28 สิงหาคม พ.ศ. 2565 ทางค่ายได้ประกาศว่า ดอม-โกวิท ชลิตโกมุท อีกหนึ่งศิลปินฝึกหัดของทางค่ายคือศิลปินเบอร์ใหม่ของทางค่าย ซึ่งเตรียมปล่อยซิงเกิลเดบิวต์คือเพลง ข้อสอบ ในวันพุธที่ 31 สิงหาคม พ.ศ. 2565 โดยในวันจันทร์ที่ 29 สิงหาคม พ.ศ. 2565 ทางค่ายได้เผยแพร่ภาพโปสเตอร์เคลื่อนไหวแบบ motion poster ของ ดอม
ในวันเดียวกันทางค่ายได้ประกาศข่าวสำคัญอีก 2 ข่าวคือข่าวซิงเกิลที่ 2 ของ หวาย ปัญญริสา กับทางค่าย XOXO Entertainment ที่เตรียมปล่อยในวันพฤหัสบดีที่ 1 กันยายน พ.ศ. 2565 และข่าวการจัดงาน Showcase ในวันศุกร์ที่ 2 กันยายน พ.ศ. 2565 ที่ สยามสแควร์ พร้อมกับการเปิดตัวเป็นศิลปินคนใหม่ของทางค่ายอย่างเป็นทางการของ ขนมจีน กุลมาศ สารสาส
ซิงเกิลใหม่ของหวายและ XOXO Showcase.
ในวันพฤหัสบดีที่ 1 กันยายน พ.ศ. 2565 หวาย ได้ปล่อยเพลงซิงเกิลที่ 2 คือเพลง Based on Whose Story? (โปรดใช้วิจารณญาณ) ต่อมาในวันศุกร์ที่ 2 กันยายน ทางค่ายได้จัดงาน XOXO Showcase ที่ สยามสแควร์ โดยเป็นการแสดงคอนเสิร์ตของศิลปินแบบยกค่ายจากทั้ง XOXO Entertainment และ โซ-โฟลว์ นอกจากนี้ยังได้มีการแจ้งข่าวการจัดคอนเสิร์ต '안녕 BANGKOK ARENA K 2022 CONCERT' ซึ่งเป็นคอนเสิร์ตที่จะมีศิลปิน เค-ป็อป และ ทีป็อป แสดงบนเวทีเดียวกัน ในเดือนตุลาคม โดยเป็นการร่วมมือกันของ ทีป็อป อินคอร์ปอเรชั่น ในเครือเวิร์คพอยท์ และ ซีเอ็มไลฟ์ ในเครือซีเอ็มโอ รวมไปถึงงานคอนเสิร์ต 'T-POP CONCERT FEST' คอนเสิร์ตที่จะรวบรวมศิลปินไทยมากกว่า 100 ชีวิตซึ่งจะจัดขึ้นในปลายเดือนตุลาคม และคอนเสิร์ต '4EVE THE 1 CONCERT (FRIENDS&FAMILY)' คอนเสิร์ตใหญ่ครั้งแรกของวง โฟร์อีฟ ที่จะจัดขึ้นในวันเสาร์ที่ 17 ธันวาคม พ.ศ. 2565 นอกจากนี้ทาง โฟร์อีฟ ยังได้เผยทีเซอร์แรกของเพลง Jackpot เพลงซิงเกิลที่ 4 จากสตูดิโออัลบั้มเต็มชุดใหม่ที่เตรียมปล่อยเพลงและมิวสิกวิดีโอในวันพุธที่ 14 กันยายน
THE TWO.
ในวันที่ 3 ตุลาคม พ.ศ. 2565 เวิร์คพอยท์เอ็นเทอร์เทนเมนท์ได้เปิดตัวรายการเรียลลิตี้เซอร์ไววัลอย่างรายการ The Two เพื่อคัดผู้เข้าแข่งขัน 2 คนมาเป็นศิลปินดูโอ้ชายคู่แรกของค่าย XOXO Entertainment และมาประดับวงการ T-POP
คอนเสิร์ตใหญ่ของโฟร์อีฟและซิงเกิลพิเศษ.
ในวันที่ 17-18 ธันวาคม พ.ศ. 2565 โฟร์อีฟได้จัดคอนเสิร์ตใหญ่ครั้งแรกจำนวน 2 รอบภายใต้ชื่อ The 1st Concert Friends & Family โดยมีวงแอทลาสเป็นแขกรับเชิญ นอกจากนี้ในวันพุธที่ 28 ธันวาคม พ.ศ. 2565 ทางค่ายยังได้ปล่อยซิงเกิลพิเศษเนื่องในวันคริสต์มาสและปีใหม่ที่มีชื่อว่า ส่งต่อความรัก (Pass The Love Forward)
XOXO NEXT GEN.
ในช่วงเดือนตุลาคม 2567 ทางค่าย XOXO Entertainment ได้ปล่อยภาพนิ่งและคลิปวิดีโอแนะนำกลุ่มศิลปินฝึกหัดจำนวน 24 คนของทางค่ายที่เรียกว่า XOXO NEXT GEN ผ่านทางช่องทางสื่อโซเชียลของทางค่าย
ศิลปินในสังกัด.
ณ ปี พ.ศ. 2565 XOXO Entertainment มีศิลปินในสังกัดทั้งหมด จำนวน 23 คน โดยแบ่งออกเป็นศิลปินกลุ่มชาย-หญิง จำนวน 4 กลุ่ม และศิลปินเดี่ยว จำนวน 4 คน ทั้งนี้ยังไม่ได้นับรวมถึงเด็กฝึกหัดจากโปรเจกต์ NVL (Neverland) Boy Star ที่พึ่งรับสมัครไปเมื่อปี พ.ศ. 2564
ผลงานเพลง.
เพลงของศิลปิน.
รายชื่อผลงานเพลงของศิลปินในสังกัด XOXO Entertainment ทั้งซิงเกิล อัลบั้ม อัลบั้มพิเศษและอื่น ๆ
เพลงพิเศษ.
รายชื่อผลงานเพลงพิเศษ (Special Single) ของศิลปินในสังกัด XOXO Entertainment เนื่องในโอกาสต่างๆของค่าย